माल गोदाम के पास गेट नंबर एक से रेल लाइन पार करते समय सायं 5:30 बजे एक ट्रक का एक्सल टूट गया और ट्रक ट्रैक के बीचोबीच फंस गया। ट्रक माल गोदाम से सीमेंट लादकर शहर की ओर जा रहा था। इस दुर्घटना से कैंट-वाराणसी रूट का परिचालन ठप हो गया। साथ ही कैंट स्टेशन के प्लेटफार्म नंबर एक से चार तक कोई ट्रेनें प्लेस नहीं हो सकी। वहीं इलाहाबाद सिटी से हावड़ा जाने वाली विभूति एक्सप्रेस को 45 मिनट तक मंडुआडीह स्टेशन पर रोकना पड़ा। सूचना पाकर मौके पर कैंट स्टेशन के अधिकारी और आरपीएफ के जवान पहुंच गए। इसके बाद क्रेन मंगाकर ट्रक को ट्रैक से हटाया गया तब परिचालन सामान्य हो सका। आरपीएफ इंस्पेक्टर कमलेश्वर सिंह ने बताया कि ट्रक को जब्त कर लिया गया है। जबकि ड्राइवर फरार हो गया है।